Predkladacia správa

k návrhu zákona, ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení zákona č. 718/2004 Z. z.

Podnet na vypracovanie návrhu zákona 
Ministerstvo zdravotníctva Slovenskej republiky predkladá návrh zákona mimo Plánu legislatívnych úloh vlády Slovenskej republiky na rok 2005.

Vyjadrenie účelu a odôvodnenie potreby návrhu zákona
Cieľom navrhovaného zákona je upresniť ustanovenia vzťahujúce sa na platiteľov poistného, pozitívne vymedziť poistencov štátu a znížiť tak výdavky na poistné platené štátom. Aplikačná prax si vyžaduje zjednotenie vymeriavacích základov pre ľahšiu realizáciu a upresnenie vykonávania ročného zúčtovania.

Obsah návrhu zákona
Návrh zákona upresňuje ustanovenia upravujúce najmä platenie preddavkov poistného na verejné zdravotné poistenie a ustanovenia upravujúce ročné zúčtovanie poistného na verejné zdravotné poistenie.

Dopad na štátny rozpočet   
Realizácia návrhu zákona má pozitívny dopad na štátny rozpočet, ktorý je uvedený v doložke finančných, ekonomických a environmentálnych dopadov, vplyvov na zamestnanosť a podnikateľské prostredie. Návrh zákona je v súlade s Ústavou Slovenskej republiky, so zákonmi ako aj s medzinárodnými zmluvami a inými dokumentmi, ktorými je Slovenská republika viazaná. 

Informácia o pripomienkovom konaní
Návrh zákona bol predložený na medzirezortné pripomienkové konanie všetkým ústredným orgánom štátnej správy, zdravotným poisťovniam a dotknutým subjektom, spolu 40 subjektom, v dňoch od 7. marca 2005 do 15. marca 2005 v skrátenej lehote. Skrátená lehota sa odôvodňuje nutnosťou riešiť pozitívnym výpočtom poistencov štátu úsporu finančných prostriedkov štátneho rozpočtu a zároveň sa spresňuje ročné zúčtovanie poistného.
Materiál sa na rokovanie Legislatívnej rady vlády Slovenskej republiky predkladá bez rozporu. Súčasťou materiálu je aj vyhodnotenie pripomienkového konania.

Dôvod nesprístupňovania návrhu zákona
Nie je dôvod nesprístupňovania návrhu zákona.